ШIэныгъэр лъэпсэшIум икъутам — Адыгэ макъ\nШIэныгъэр лъэпсэшIум икъутам\nРеспубликэ общественнэ движениеу «Адыгэ Хасэм» и Хэсашъхьэ изичэзыу зэхахьэ Мые­къуапэ щыкIуагъ.\nАдыгабзэм игъэфедэн, лъэпкъ Iофхэр гъэцэкIагъэ зэрэхъухэрэм, мурадхэм, нэмыкIхэм зэгу­рыIоныгъэ ахэлъэу атегущыIагъэх.\nАужырэ мэзэ заулэм Iофэу агъэцэкIагъэр Адыгэ Хасэм итхьаматэу ЛIымыщэкъо Рэмэзан къызэфихьысыжьыгъ.\nАдыгабзэр, адыгэ шэн-ха­бзэхэр сурэтхэмкIэ зэгъэшIэ­гъэнхэм, адыгэ хабзэм, адыгэ литературэм, фэшъхьафхэм афэ­гъэхьыгъэ тхылъхэр рес­публикэм къыщыдагъэкIыгъэх. Ахэр кIэракIэу гъэпсыгъэх, кIэ­лэцIыкIухэм, ныбжьыкIэхэм адыгабзэр зэрагъэшIэнымкIэ амалэу яIэм хэхъуагъ.\nНоутбукхэр, мультфильмэхэр, Интернетыр, фэшъхьафхэри еджапIэхэм агъэфедэнхэ алъэкIыщт.\nАдыгэ бэнакIэмкIэ зэнэкъо­къухэр Мыекъуапэ щызэхащэхи, спортымрэ пIуныгъэмрэ язэ­пхыныгъэхэр агъэпытагъэх. Урысыем, Адыгеим язаслуженнэ тренерэу, Адыгэ Хасэм игъэцэкIэкIо куп хэтэу Хъот Юныс зэнэкъокъум кIэщакIо фэхъугъ.\nШы спортымкIи егъэжьэпIэшIухэр ашIыгъэх. Шыухэм язе­кIо­хэр гъэшIэгъон хъугъэх. Тхьап­шъэкъо Альберт япащэу гъогу чыжьэхэр къакIугъэх. ТекIоныгъэм ия 75-рэ илъэс фэгъэхьыгъэ зэхахьэхэр тари­хъым шIукIэ къыхэнагъэх. Шыу­хэм адыгэ быракъэу аIыгъы-­\nгъэр Лъэпкъ музеим чIэлъынэу А. Тхьапшъэкъом зэхахьэм хэлажьэхэрэм къаритыгъ.\nХэбзэ шапхъэ яIэу спорт зэ­нэкъокъухэр, шыу зекIохэр та­пэкIи зэхащэщтых.\nРеспубликэм икIэлэцIыкIу IыгъыпIэхэм нэрылъэгъу Iэпы­Iэгъухэр ащагъэпсых.\nАдыгэ Республикэм лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэкIэ и Комитет итхьаматэу Шъхьэлэхъо Аскэр адыгэхэм, къэзэкъхэм, урымхэм, нэмыкI лъэпкъхэм якIэлэцIыкIу IыгъыпIэхэм, еджа­пIэхэм лъэпкъхэм яшэн-ха­­бзэ­хэм, тарихъым, искусствэм афэ­гъэхьыгъэ къэгъэлъэгъонхэр хэушъхьафыкIыгъэхэу къызэрэзэIуахырэм къатегущыIагъ.\nУзэдэпсэуным фэшI нахьы­шIоу узэрэшIэн зэрэфаер къыхигъэщызэ, А. Шъхьэлахъом кIэлэцIыкIу IыгъыпIэхэм Iофэу ащагъэцакIэрэр зэрэлъагъэкIо­тэщтыр къыIотагъ.\nБыракъым и Маф\nАдыгэ быракъым и Мафэ мэлылъфэгъум и 25-м агъэмэфэкIыщт. Концертыр зэрэкIощтым, мэфэкIым гъэпсыкIэу иIэщтым, нэмыкIхэм джыри атегущыIэщтых.\nШIэжьым и Маф\nКавказ заор заухыгъэр илъэ­си 157-рэ жъоныгъуакIэм и 21-м хъущт. Ащ фэгъэхьыгъэ зэха­хьэм Адыгэ Хасэр зэрэхэлэ-\nДунэе Адыгэ Хасэм и Конгресс 2021-рэ илъэсым, Iоныгъо мазэм зэрэщыIэщтым, ащ Адыгэ Хасэр зэрэхэлэжьэщтым, нэмыкIхэм зэхахьэм щатегущыIагъэх.\nШIушIагъэр чIыгум къыщежьэ\nАдыгеир зыщыпсэурэ чIыгур дахэ, хъопсагъо. Культурэр, спортыр, щыIэныгъэм инэмыкIырэ лъэныкъохэр пштагъэми, укъызэрэщытхъунэу щыIэр бэ. Лъэхъэнэ къызэрыкIоп тызы­хэтыр, арэу щытми, культурэм иунэхэр, еджапIэхэр, кIэлэ-­\nцIыкIу IыгъыпIэхэр кIэу щашIых, зэтырагъэпсыхьажьых. Мэшэлахь, Адыгэ Республикэр идэхагъэкIэ, псэукIэу иIэ хъу­рэмкIэ Урысыем ишъолъырхэм къахэщы.\nТищыIакIэ зэхъокIыныгъэу фэхъухэрэр Урысыем, IэкIыб хэгъэгухэм ащашIэ зэрэхъугъэм тырэгушхоми, гумэкIы­гъо­хэр тиIэх.\nТеуцожь районым икъуа­джэхэу Гъобэкъуае, Джэджэ­хьаблэ, Къунчыкъохьаблэ, рес­публикэм инэмыкI къуаджэ-\nхэм тилъэпкъэгъу унагъохэр ащыпсэунхэу къэкощыжьых. Казахстан щыщхэр непэ зы­фэдизыр къэтэлъытэ, япчъагъэ зэрэхэхъощтым щыгъуазэхэр къытхэтых.\nКIэлэцIыкIу IыгъыпIэхэм адыга­бзэр, урысыбзэр ащызэрагъашIэ. Къэкощыхэрэ лъэпкъ­хэм яфэIо-фашIэхэм ягъэцэкIэн, яегъэджэн, ахэр къыб­дэпсэунхэр Iоф къызэрыкIоу тлъытэрэп. Республикэм ис адыгэхэм яныдэлъфыбзэ, шэн­хабзэхэр къаухъумэнхэм афэшI, ятарихъ чIыгу лъапсэу щашIыгъэр агъэпытэным пае къэралыгъор IэпыIэгъу къафэхъу.\nУичIыгу уисыныр, бгъэдэхэныр тэ, адыгэхэм, шэнышIу бэшIагъэу тфэхъугъ. КъэкIо­жьырэ лъэпкъхэми ащ фэдэ гупшысэхэр яIэхэу щэрэIэх.\nТикъуаджэхэм адэт унэхэр нэкIэу щымытынхэм, псэукIэ дэ­гъу ащытиIэным афэшI тэ ­къытэлъытыгъэр дгъэцэкIэн фае.\nАдыгэ Хасэм изэхахьэ къыщыгущыIагъэх ЦIыкIушъо Ас­лъан, Болэкъо Аслъан, Ламыкъо Эдуард, Ацумыжъ Юсыф, Тхьапшъэкъо Альберт, Бэгъушъэ Алый, Къэбэртэе Адам, Чэмышъо Гъазый, Нэгъуцу Ас­лъан, Уджыхъу Марыет, Абрэдж Нурдин, ЛIышэ Ахьмэд, нэмыкIхэри.\nАдыгэ Республикэм и Парламент и Тхьаматэ игуадзэу, Адыгэ Хасэм и Хэсашъхьэ хэтэу Шъао Аскэр зэхахьэм къы­щыгущыIагъ.\nЗэIукIэм къыщаIэтыгъэ Iо­фыгъохэм яхьылIэгъэ унашъохэр ашIыгъэх. ШIэныгъэр лъэ­псэшIум икъутамэ къызэрэщежьэрэр, лIэужхэм язэпхы­ныгъэхэр хабзэм икъулыкъу­шIэхэмрэ общественнэ IофышIэ чанхэмрэ зэрагъэпытэрэр хагъэунэфыкIыгъэх.\nПредыдущая Гуащэр, нысэр къыодэIуа?\nСледущая Щынэгъончъагъэм фэгъэхьыгъагъ